Kult2.hu

Ladányi András: Bárányszámláló
2025-03-11 08:00 - 2025-04-25 17:00 (Europe/Budapest) | Vízivárosi Galéria, Kapás u. 55, Budapest, 1027, Hungary
Ahogy a tudománynak és a technológiának köszönhetően egyre távolabb látunk vissza felé a múltba, jövőnk mégis mintha egyre rövidülne. Az entrópia fogalma meghatározza a világban zajló folyamatok irányát. Ilyen például, hogy a hő mindig a melegebb test felől áramlik a hidegebb felé, ahogy az is, hogy az idő ugyan torzul a gravitáció hatására, de iránya nem változik, így a jövőre emlékezni sem lehet.
Vannak foglalkozások, amelyek csupán csekély mértékben változtak a történelem folyamán, mára jórészt eltűntek a szemünk elől, annak ellenére is, hogy a technológia biztosította információ talán minden korábbinál könnyebben elérhető volna. Az állattartás tevékenysége az emberi civilizáció egyik meghatározó állomása, a kollektív emlékezetben mégis olyan nyilvánvalóan kevesek által átélt képek maradtak meg, ahogy az est leszálltával a pásztor számba veszi a jószágokat, majd tüzet gyújt és letelepedik mellé.
De kinek az emlékei ezek?
Ma amikor úgy tűnik minden tartósítható, dokumentálható, reprodukálható, eltűnhetnek-e egyáltalán a dolgok a világból? S ha igen hova? Eltűnnek-e a dolgok attól, hogy három dimenzió helyett két dimenzióba kerülnek? Illetve, ha mégsem, milyen feltételek szerint maradnak önmaguk? Az idő vajon elmélyíti és konzerválja a tudást, vagy végleg felszámolja azt?
A kiállításban két és három dimenzió váltakozásába lépünk. A készen kapott válaszok helyett a megtapasztalás, a belemerülés feladatai várnak a látogatóra a diorámaszerű installációban. A látogató egyszerre nézője és résztvevője valaminek, amiből óhatatlanul is egy történetet töredékei sejlenek fel, melyet mintha már ismernénk, mégsem vagyunk biztosak benne honnan?
“Prométheusz a pásztortűzre meredt, arca elé kapta a kezét. A tűz nem élt, mint ahogy viaszból volt az ember és a bika is. Sorra rohant a vitrinekhez. Kazántűz, kandallótűz, tábortűz, tűzvész, kovácstűz, futótűz…” Lázár Ervin tűz című novellája éppúgy megidéződik a kiállításban, mint Philip K. Dick Álmodnak-e az androidok elektronikus bárányokkal című műve.
Ladányi András installációja egy virtuális tér – “amelyben aktualitás és a potencialitás szükségszerűen együtt létezik” (Ropolyi László) -, és magában hordozza a kérdést: Mi veszik el mégis?
Kurátor:
Fodor Balázs
Megtekinthető:
2025.03.11. – 04.25.
k-p 14.00 – 18.00
Megnyitó: 2025.03.10. 18.00
Az eseményen kép- és videófelvétel készülhet. Részvételével hozzájárul ahhoz, hogy a Kult2 Nonprofit Kft. a felvételeket közösségi média felületein és honlapján felhasználja.

Fórum, a szépség keresése - Matzon Ákos Munkácsy-díjas festőművész kiállítása
2025-04-03 10:00 - 2025-05-11 18:00 | Kultúrkúria, Templom u. 2, Budapest, 1028, Hungary
„A fórum olyan közösségi tér, ahol az emberek találkozhatnak, eszmét cserélhetnek és információkat oszthatnak meg egymással.
Az utóbbi évtized törekvéseinek eredményeként készült munkák válogatása látható e fórumon. Java részük vissza-visszatérő sorozatok új elemei és vannak új törekvések lenyomatai is.
A szépség keresése közben – ami végül is a művész legfőbb feladata – néha bizonytalan, útkereső vagyok, hogy ezt mi módon, melyik úton keressem. Ezért néha szimbolikus, netán transzcendens, esetleg konkrét gondolatok kerülnek előtérbe, miközben határozottan választottam és vallom a munkáim lényegének az egyszerű, redukált „konstruktív” geometrikus utat.
A kultúra nélkül az emberi lét értelmetlen és szomorú.
Az alkotóművészetben az igazán figyelemreméltó dolgok az egyes műfajok; festészet, szobrászat, grafika, építészet határterületein jönnek létre.
Némi (ön)iróniával emlékezem pályám kezdetére, amikor is egy rövid írásban a művészetet „övező” zavaros világról írtam, amit kritikus barátom erősen kifogásolt, mondván „a világ igenis köszöni jól van, stb”.
Most, ha előhívom ezt a gondolattöredéket, már teljes bizonyossággal mondhatom, hogy sajnos a világ mára tényleg zavarossá vált és emiatt is, a kulturális toposzok káoszában nem könnyű eligazodni.
Ennek ellenére, ha kötelezően is, optimista vagyok a jövőt, jövőnket illetően.
Remélem, munkáimmal elnyerem az Önök szimpátiáját.”
Matzon Ákos
A kiállítást megnyitotta Szegedy-Maszák Zsuzsanna művészettörténész 2025. április 2-án.

A tárlat megtekinthető 2025. május 11-ig naponta 10-18 óráig. Április 27- én és május 1-én zárva.

Az év természetfotósa 2024
2025-04-09 09:00 - 2025-05-26 19:00 | Kultúrkúria, Templom u. 2, Budapest, 1028, Hungary
A legjobb magyar természetfotók a Kultúrkúria lélegzetelállító tárlatán.
Immár 32. alkalommal írta ki a naturArt – Magyar Természetfotósok Szövetsége Magyarország és Közép-Európa legnagyobb hagyományokkal bíró, talán legrangosabb természetfotós pályázatát a Kárpát-medencei ökorégió, és Földünk természeti értékeinek, csodálatos élővilágának, tájainak, valamint a természet ritka pillanatainak megörökítése szándékával.
A nemzetközi szinten is a legjobbak között számon tartott hazai és határon túli, profi és amatőr természetfotósok többezer képe közül válogatta ki a legjobbakat a zsűri, 143 szerzőtől. A díjakat 2024 november 12-én ünnepélyes díjátadó keretében adták át a Magyar Természettudományi Múzeumban. Budapesten a díjátadót követően először a Kultúrkúriában láthatók a pályázat legjobb képei.
A kiállított képeken QR kódok vannak. Ennek használatával nemcsak a fotósokról és a képkészítés körülményeiről tudhatunk meg többet, hanem a social média térben ezeket a fotókat küldözgethetjük ismerőseinknek, véleményt mondhatunk róluk, megoszthatjuk őket a világhálón.

A tárlat megtekinthető 2025. május 26-ig hétköznap 8-20 óráig, hétvégén 10-18 óráig.
Április 18-án és április 20-21, május 1-én zárva tart.

TITKOSSZOLGÁK
2025-04-18 19:00 - 21:00 | Marczi, Marczibányi tér 5/A, Budapest, 1022, Hungary
AVAGY KIESETT, KIUGROTT, VAGY KILÖKTÉK
A LOUPE SZÍNHÁZI TÁRSULÁS ELŐADÁSA
Valami bűzlik a titkosszolgálat irodájában, szellőztetni viszont nem szokás az ilyesféle helyeken. Valaki próbált ugyan ablakot nyitni, de épp ebből lett a baj, mert azon a bizonyos ablakon keresztül kiesett egy… Innen nem folytathatjuk, mert az ügy nemzetbiztonsági okokra hivatkozva titkosítva lett ezerötszáz esztendőre előremenőleg. De megnyugodhatnak. Nem kell kivárniuk. A Loupe Színházi Társulás fizető nézői ismét kiváltságos helyzetben érezhetik magukat, ugyanis bepillantást nyerhetnek azokon a csukott ablakokon keresztül.
Történetünk főhőse egy Nő. Senki sem tudja honnan jött, mit akar, és milyen kapcsolatai vannak. Egyszer csak felbukkant az első emeleti kihallgatóban. A titkosszolgák között persze azonnal elindulnak a találgatások: Talán legfelülről jött, hogy felkutassa a botrány felelőseit? Vagy épp, hogy alulról érkezett, és nem más, mint a nép álruhába bújt gyermeke? Esetleg egy belevaló tényfeltúró újságíró, aki túl sok politikai thrillert nézett a Netflixen? Egy biztos: a titkosszolgálat dolgozóinak van félnivalójuk tőle, akárki legyen is az. Főhősünk alaposan felkavarja a poshadt állóvizet az iroda mérgező vizesballonjában. Fejek hullanak, pozíciók maradnak betöltetlenül, hogy aztán átgondolatlan előléptetések okozzanak egyre nagyobb kavarodást a hivatal működésében. A hierarchia egyre jobban összekeveredik, és már az sem egyértelmű, hogy kinek van jogosultsága jogosultságokat osztogatni.
Az abszurdba hajló történetünk korunk dezinformációs társadalmának nyomja fel a görbe tükröt a legkényesebb testnyílásába. A kémtörténetek romantikáját visszasíró nonszensz vígjáték arról fantáziál, mi is történhet valójában azokban a titkos szobákban, ahová halandó ember sohasem kaphat belépési engedélyt.
Játsszák: Lovas Rozi, Molnár Áron, Mohai Tamás, Rainer-Micsinyei Nóra, Rusznák András
Zene: Vinnai András
Díszlettervező: Fekete Anna
Jelmeztervező: Kaszás Nina
Fénytervező: Mohácsi Júlia
A rendező munkatársa: Papp Letícia
Rendező: Horváth János Antal
Az előadást 12 éven aluliaknak nem ajánljuk.
